מרטי פלדמן

מרטין אלן פלדמן (ידוע בשם מרטי פלדמן; 8 ביולי 1934 – 2 בדצמבר 1982) היה שחקן, סופר וקומיקאי בריטי, שהיה ידוע בעיניו הבולטות והפוזלות. הוא כיכב במספר סדרות קומדיה טלוויזיוניות בריטיות, וזכה בשני פרסי BAFTA. הוא גם כתב תוכנית רדיו קומית ל-BBC.

הופעת הבכורה של פלדמן בקולנוע הייתה כחלק מקבוצת אנסמבל של שחקני קומיקס בריטים בסרט The Bed Sitting Room בשנת 1969. פלדמן היה הזוכה הראשון בפרס סאטורן, בקטגוריית שחקן המשנה הטוב ביותר, עבור תפקידו כאייגור בסרטו של מל ברוקס, פרנקנשטיין הצעיר, בשנת 1974.

 ילדותו ונעוריו 
פלדמן נולד ב-8 ביולי 1934 באיסט אנד, לונדון, בנם של ססיליה (לבית קרוק) ומאייר פלדמן, יצרן שמלות. הוריו היו מהגרים יהודים מקייב, אוקראינה. הוא זכר עצמו כילד בודד.

פלדמן סבל ממחלה בבלוטת התריס בעטייה הפכו עיניו בולטות ופוזלות. אירועים שעבר בחייו: פציעה בילדותו, תאונת דרכים, תאונת שיט וניתוח שעבר לשיחזור מראה עיניו, ייתכן שאף הם תרמו למראה עיניו. הוא הפסיק את לימודיו בגיל 15 והחל לעבוד ביריד בעיירת החוף מרגייט, אך שאף לקריירה כחצוצרן ג'אז, והופיע בתזמורת ג'אז. פלדמן התבדח כי היה "נגן החצוצרה הגרוע ביותר בעולם". בגיל 20 החליט להמשיך בקריירה כקומיקאי.

 תחילת דרכו המקצועית 
אף שבתחילת דרכו לא בלט כאמן מבצע, הוא הפך לחלק משלישייה קומית - מוריס, מרטי ומיטש - אשר הופיעה לראשונה בטלוויזיה בסדרה Showcase של ה-BBC באפריל 1955. בהמשך שנות ה-50 עבד פלדמן ככותב תסכיתים ותסריטים לתוכניות קומיות ברדיו ובטלוויזיה שלה יחד עם רונלד צ'סני, ובהמשך רונלד וולף.

בשנת 1954 פגש פלדמן לראשונה את הקומיקאי בארי טוק. עם טוק הוא יצר שותפות כתיבה שנמשכה עד 1974. יחד הם כתבו כמה פרקים לסדרות קומיות רבות ובססו את מעמדו של פלדמן כאחד היוצרים הקומיים הבולטים בבריטניה.

בשנת 1968 קיבל פלדמן סדרה משלו ב-BBC בשם "מרטי". פלדמן זכה בשני פרסי BAFTA. הסדרה השנייה בשנת 1969 הוחזרה בשם "זהו מרטי".

 אחרי 1970 
בשנים 1971–1972 הופיע בתוכנית האירוח "מכונת הקומדיה של מרטי פלדמן" אשר הופקה יחד על ידי חברת ATV הבריטית וחברת ABC האמריקאית ושודרה במשך עונה אחת.

פלדמן הופיע בסרט "פרנקנשטיין הצעיר" של מל ברוקס בתפקיד איגור. בארצות הברית הוא הופיע אף בתוכנית הטלוויזיה של דין מרטין.

בשנת 1976 כיכב פלדמן בסרט האיטלקי 40 gradi all'ombra del lenzuolo (מילולית: "40 מעלות תחת הסדינים), שהיה קומדיית מין. הוא הופיע בסרטו של ג'ין ויילדר "הרפתקאות אחיו הנבון של שרלוק הולמס" ובסרט אילם של מל ברוקס. בשנת 1977 ביים והופיע בקומדיה ההיסטורית The Last Remake of Beau Geste. הוא היה כוכב אורח במופע החבובות לצד כמה דמויות מרחוב סומסום, ובמיוחד לצד עוגיפלצת, והשווה את עיניו לעיניה של הבובה.

 משפחתו 
בינואר 1959 נישא פלדמן ללורטה סאליבן (29 בספטמבר 1935 – 12 במרץ 2010) אשר ליוותה אותו עד מותו בשנת 1982. היא נפטרה בגיל 74 בלוס אנג'לס. חבריו של פלדמן דיווחו במספר ביוגרפיות שהוא משך נשים למרות מראה פניו הבלתי שגרתי.

מבחינה פוליטית תואר פלדמן כ"סוציאליסט מושבע""Marty Feldman versus the Suits" by Mike Kuhlenbeck, Jewish Currents, June 29, 2016 באחד מראיונותיו אמר: "אני סוציאליסט באמונתי, אף אם לא באורח חיים" "Feldman has 'ideal equipment'", The Pittsburgh Press, January 11, 1976 ובהזדמנות אחרת אמר: "אני סוציאליסט מזה תקופה ארוכה, אבל כדי לשלם את חובות המיסים שלי מן העבר, אני צריך לחיות באמריקה כדי להרוויח מספיק כסף כדי לשלם את המס שאני חייב לממשלה הסוציאליסטית שלה הצבעתי." מאוחר יותר הוא התבדח כי כאשר שר בממשלת לייבור הבריטית אמר לו "ברור שאתה מצביע לייבור", ענה פלדמן, "לא, כי אני סוציאליסט!" Marty Feldman: The Biography of a Comedy Legend by Robert Ross, chapter 15, footnote 17 עם זאת, בדרך כלל הוא לא דן באופן פומבי בדעותיו הפוליטיות.

פלדמן היה צמחוני מילדות.

 מותו 
פלדמן נפטר מהתקף לב, בחדר במלון במקסיקו סיטי ב-2 בדצמבר 1982, בגיל 48, במהלך יצירת הקומדיה הבריטית "צהוב הזקן"; לאחר מותו הוקדש לו הסרט. בהערות של הבמאי מל ברוקס ל-DVD של הסרט פרנקנשטיין הצעיר, מספר ברוקס על אורח חיים שכלל עישון ותזונה לא בריאה כגורמים שייתכן ותרמו למותו של פלדמן. פלדמן נקבר בהוליווד סמוך לקברו של באסטר קיטון, אותו העריץ.

 קישורים חיצוניים 





 הערות שוליים 

קטגוריה:צמחונים בריטים
קטגוריה:צמחונים יהודים
קטגוריה:זוכי פרס באפט"א: אישים
קטגוריה:קומיקאים יהודים בריטים
קטגוריה:בריטים שנולדו ב-1934
קטגוריה:בריטים שנפטרו ב-1982
קטגוריה:זוכי פרס סאטורן לשחקן משנה בקולנוע